Politikai pályafutása alatt Szanyi Tibor korábban sem fukarkodott a meglepő kijelentésekkel, és az MSZP közelgő tisztújító kongresszusa előtt, a (számára amúgy teljesen esélytelen) elnöki posztért való indulást lebegtetve a Magyar Narancsnak nyilatkozva megint belecsapott a lecsóba. A hetilap a Tumblr-en megjelent kijelentése apropóján kérdezte, Szanyi szerint ugyanis a szocialistáknak be kell csukniuk az MSZP-t, hogy megmeneküljenek, ellenkező esetben elsorvadnak.

Szanyi szerint

mélyreható változás nélkül legfeljebb egyszer juthatnak még be a parlamentbe, "aztán kalap, kabát";

a felszámolás egy lehetséges kiút abból, ami most van. A pártnak válságmenedzser kell. A "vállalatból" a még használható elemeket ki kell szedni, hogy aztán újra "elültessék" azokat egy működő konstrukcióba;

ha felszámolnák az MSZP-t, eldőlne, ki akar az új "cégben" részvényes lenni, ki nem. Sok tag van, aki "lelkileg nem tud kilépni", de rég inaktív. A lépés jelentősen átalakítaná a párt belső érdekrendszerét, a tagság valódi erőviszonyai képeződnének le a döntéshozó testületekben;

az új párt neve "Szocialisták" lenne, megmaradna a piros szín;

Kunhalmi Ágnest nem tartja alkalmasnak az elnökségre: "még azt sem tudom, milyen diplomája van". És Tóth Bertalant sem. Magát viszont alkalmasnak tartja. "Egy frissen bukott előadás bukott főszereplői ne akarjanak rögvest színházigazgatók lenni";

úgy hallotta, hogy esetleg Mesterházy Attila is indul az elnökségért, az ő baloldaliságában nem kételkedik;

ő (Szanyi) intelligensebben járt el, amikor két éve az MSZP-n belüli kollaboránsokról nyilatkozott, mint tavaly Botka László, aki árulókról beszélt, és meg is nevezte Molnár Zsoltot. De ha tehetné, öt emberrel biztosan elbeszélgetne a pártban, és nyílt konfrontáció helyett beírná a naptárjába, hogy "csendes elköszönés";

s mostani bénultságból az a párt tör előre, amelyiknek a leginkább eltér a politikája a Fideszétől, és ez még mindig az MSZP;

A teljes interjú a Magyar Narancs eheti számában olvasható.